  Майя Бывальцева 1-тӥ инвожое, Нылпиосты утён нуналэ, «Лудорвай» музей-заповедникын пинал экскурсоводъёс ас ёзъёссылы нимысьтыз экскурсиос ортчытозы. Со сярысь ивортэ ужъюртлэн пресс-службаез. «Забытая полезность музейного ландшафта» ӵектос улсын Экскурсоводъёслэн школаязы дышетскемъёс нырысьсэ асьсэдыз уж вылын эскерозы. Музей-заповедникын праздник нунал кыл писпуэн тодматсконэн кутскоз. Удмурт кылын тодматскон вордскем шаермылэн но музейлэн историезъя визьсынан сямен ортчоз. Собере квест амалэн радъям кык шудонъёс ортчозы: «Приключения в старом амбаре» — асьсэдыз Шерлок Холмс интыын шӧдыны мылкыд карисьёс понна но «По тропам Лудорвая» — гуртын юртъер котырысь ужъёсын тодматон.  Пинал суредасьёслы тунсыко тодыны луоз, кызьы адӟытонъёсты радъян но кылдытон уж мынэ. Нимысьтыз маршрут музейлэн «По дороге времени» но «Дары и дарители» адӟытонъёстӥз ортчоз. Маршрутлэн пумаз 2017-тӥ арын Мультипликацияя калыккуспо финн-угор фестивальын вормем ужъёсты возьматозы. Со сяна, музейын пӧртэм ибырвесьёс лэсьтыны дышетозы. Праздник круген эктонэн но шудонъёсын йылпумъяськоз. Тегъёс: Лулчеберет Музей Удмуртия Лудорвай пиналъёс праздникъёс  